|  |  |  |
| --- | --- | --- |
| CoRLogo_HR |  | L:\European Entrepreneurial Region\Logos\New logos 2017\3231 EER label.jpg |

**HR**

**Nagrada za europsku poduzetničku regiju 2020.**

**Kako se prijaviti?**

**Što je EER?**

Nagrada za europsku poduzetničku regiju (EER) inicijativa je Odbora regija kojom se prepoznaju i nagrađuju regije i gradovi EU-a s izvanrednim, **na budućnost usmjerenim strategijama za poduzetništvo**, bez obzira na njihovu veličinu, bogatstvo ili posebne sposobnosti. Teritorijima čije su političke strategije najviše uvjerljive, vidljive, napredne i obećavajuće dodjeljuje se oznaka „Europska poduzetnička regija“ (EER) za određenu godinu.

Ta inicijativa ima dva cilja:

* doprinijeti provedbi **Akta o malom poduzetništvu** (SBA) u partnerstvu
* ukazati na **najbolju primjenu EU-ovih i drugih javnih fondova**, usmjerenu na razvoj politike o poduzetništvu unutar regije.

Inicijativom EER Odbor regija (OR) doprinosi integraciji načela SBA-a na regionalnoj i lokalnoj razini. Oznaka Europske poduzetničke regije prilika je za lokalne i regionalne aktere da ukažu na ključnu ulogu malih i srednjih poduzeća u jačanju otpornosti gospodarstva. Usmjeravanjem njihovog potencijala na postizanje rasta i stvaranje radnih mjesta, oznaka EER omogućuje regijama EU-a da ostvare napredak u gospodarskom oporavku.

Projekt Europske poduzetničke regije slijedi pristup **višerazinskog upravljanja**, promicanjem regionalnih zajednica EER-a u kojima su zastupljeni kako regionalni tako i lokalni akteri. EER snažno potiče tvorce politika i dionike da zajedno razvijaju strategije za provedbu načela SBA-e kao što su „stvoriti okruženje u kojem se poduzetnici mogu razvijati“, „počnimo od malih“, „osigurati da javna uprava odgovara na potrebe MSP-a“ te „podupirati MSP-e kako bi imali koristi od širenja tržišta“. EER tako pospješuje stvaranje poduzetničkih, dinamičnih i ekoloških regija diljem Europe.

Do sada je oznaku EER dobilo 27 europskih teritorija:

* **2011.**: Brandenburg (Njemačka), okrug Kerry (Irska) i autonomna zajednica Murcia (Španjolska)
* **2012.**: Katalonija (Španjolska), Helsinki-Uusimaa (Finska) i Trnava (Slovačka)
* **2013**.: Nord-Pas de Calais (Francuska), Južna Danska i Štajerska (Austrija)
* **2014**.: Flandrija (Belgija), Marke (Italija) i Sjeverni Brabant (Nizozemska)
* **2015.**: Lisabon (Portugal), Sjeverna Irska (Ujedinjena Kraljevina) i autonomna zajednica Valencija (Španjolska)
* **2016.**: Glasgow (Ujedinjena Kraljevina), Lombardija (Italija) i Malopoljsko vojvodstvo (Poljska)
* **2017.**: Estremadura (Španjolska), Donja Austrija (Austrija), Zapadna Grčka (Grčka)
* **2018.**: Središnja Makedonija (Grčka), Île-de-France (Francuska) i Sjeverna i zapadna regija (Irska).
* **2019.**: Asturija (Španjolska), Gelderland (Nizozemska), Tesalija (Grčka)

Oznaku EER osmislio je **Odbor regija** u partnerstvu s **Europskom komisijom**, uz podršku **Europskog parlamenta**, **Europskog gospodarskog i socijalnog odbora** i dionika na razini EU-a poput **Europskog udruženja obrtnika, malih i srednjih poduzetnika** (UEAPME), **Udruženja europskih komora** (Eurochambers) i institucije **Socijalna ekonomija Europe** (Social Economy Europe).

Odbor regija objavio je 19. studenog 2018. **poziv za podnošenje prijava za EER 2020.** Rok za podnošenje prijava je **27. ožujka 2019.**

**Kako se prijaviti?**

Podnesite prijavu koja sadrži sljedeće:

* **obrazac za prijavu** koji sadrži podatke o teritoriju koji se prijavljuje, opis njegove političke vizije kao i predviđenog upravnog mehanizma kojim će se osigurati učinkovita provedba mjera EER-a, te plan djelovanja i komunikacijski plan
* **izjavu o političkoj predanosti** iz koje je vidljivo da strategiju EER-a određenog teritorija podržava njegovo političko vodstvo (npr. regionalna skupština, regionalna vlada ili neko drugo ovlašteno političko tijelo).

Obrazac možete preuzeti s internetske stranice EER-a:

<https://cor.europa.eu/en/engage/Pages/european-entrepreneurial-region.aspx>

**Kriteriji za ocjenjivanje**

Prijave će se ocjenjivati u skladu sa sljedećim kriterijima:

1. **Politička vizija i predanost**

* Prijavom se iskazuje k budućnosti usmjerena politička vizija za provedbu **Akta o malom poduzetništvu za Europu** na svom teritoriju, uz stavljanje naglaska, gdje je to prikladno, na tekuće prioritete SBA-e i načela povezanih političkih inicijativa, poput Akcijskog plana za poduzetništvo 2020., Zelenog akcijskog plana za mala i srednja poduzeća te inicijative za novoosnovana i rastuća poduzeća.
* Prijava se temelji na **objektivnoj ocjeni** prednosti i nedostataka teritorija (**analizi SWOT**) i njegovim izravnim ovlastima u pogledu deset načela SBA-e. Članovi žirija uzimaju u obzir **kontekst i jedinstveno polazište** svakog kandidata.
* Politička vizija pokazuje **jasnu dodanu vrijednost nagrade EER** za određeni teritorij, među ostalim i za njegovo samostalno kreiranje politika.
* Teritorijalni ciljevi EER-a uklopljeni su u **strategiju regionalnog razvoja**.
* Nadležna politička tijela pokazuju **snažnu i vjerodostojnu predanost** provedbi strategije EER-a na dotičnom teritoriju.

1. **Višerazinsko upravljanje, partnerstvo i suradnja**

* Strategija EER-a priprema se i provodi slijedeći pristup **višerazinskog upravljanja** koji uključuje niže razine (općine itd.) te, po mogućnosti, nacionalnu razinu.
* U osmišljavanje i provedbu strategije EER-a uključen je širok raspon **odgovarajućih čimbenika**, uključujući gospodarske i socijalne partnere, obrazovne i istraživačke ustanove te civilno društvo.
* Iskazana je volja za **razmjenu dobrih praksa s drugim regijama** i razvoj posebnih **inicijativa za suradnju s drugim regijama EER-a.**

1. **Uručenje**

* Strategija uključuje **konkretne mjere** za provedbu načela SBA-e za koje je teritorij nadležan putem programa EER, a **ne objedinjuje tek postojeće politike**.
* Provedba mjera EER-a slijedi načela dobrog upravljanja i uključuje učinkovite **mehanizme za praćenje i daljnje postupanje**.
* Predviđeni su **pokazatelji** prema kojima se može mjeriti napredovanje u provedbi.
* Prijava uključuje mjere za osiguranje **najbolje uporabe europskih strukturnih i investicijskih fondova** i drugog financiranja iz javnih izvora.
* Prijava pokazuje kako će mjere EER-a biti **održive nakon godine EER-a**.
* Predviđene mjere uzimaju u obzir gdje je god moguće **društvene, ekološke i inovativne dimenzije** politike MSP-a, kao **i one koje pospješuju trajan rast**.

1. **Komunikacija**

* Prijava uključuje ambiciozan i uvjerljiv **komunikacijski plan** s posebnim mjerama na najvišoj razini usmjerenim na sve **ključne ciljne skupine** (uključujući MSP-e i druge odgovarajuće čimbenike).
* **Oznaka EER** koristit će se da se obznani politika tog teritorija na samom teritoriju i na razini EU-a.
* Predviđene komunikacijske mjere pospješit će **vidljivost EU-a i OR-a.**

**Tko se može prijaviti?**

Oznaka je dostupna svim teritorijima EU-a ispod razine države članice koji imaju ovlasti na političkoj razini i mogu provesti cjelokupnu poduzetničku viziju, bez obzira na svoju veličinu, bogatstvo ili osobite ovlasti. Nije važno ima li neki teritorij zakonodavne ovlasti ili ih nema. Žiri EER-a u obzir će uzeti proračun svakog kandidata, osobite strukturne ili teritorijalne izazove i gospodarsko polazište. Oznaka je dostupna kako teritorijima koji su već uspješni, tako i onima koji su, iako trenutačno zaostaju, predani provedbi promjena neophodnih za razvoj svog poduzetničkog potencijala.

Regije se određuju u najširem smislu, uključujući zajednice, samostalne zajednice, departmane, zemlje, oblasti, županije, metropolska područja, velegradove, kao i prekogranične teritorije s pravnom osobnošću poput EGTC-a i euroregija. Kako bi bio prihvatljiv, kandidat mora imati neophodnu političku ovlast za provedbu sveobuhvatne strategije usmjerene na uključivanje nekih ili svih načela SBA-e. Na prijavu se posebno potiču gradovi i prekogranične regije.

**Vremenski raspored**

|  |  |
| --- | --- |
| * 19. studenog 2018.: | Objava poziva za podnošenje prijava za EER 2020. |
| * 27. ožujka 2019.: | Rok za podnošenje prijava |
| * 25. – 26. lipnja 2018. | Svečana dodjela nagrade EER 2020. |

*Molimo vas da prijavu za oznaku EER 2020., zajedno s pisanom izjavom o političkoj predanosti, podnesete elektroničkom poštom na:* [*eer-cdr@cor.europa.eu*](mailto:eer-cdr@cor.europa.eu)

***Rok za prijavu: srijeda, 27. ožujka 2019.***

**Više informacija:** <https://cor.europa.eu/en/engage/Pages/european-entrepreneurial-region.aspx>

[eer-cdr@cor.europa.eu](mailto:eer-cdr@cor.europa.eu)

\_\_\_\_\_\_\_\_\_\_\_